Diari Oficial de la Generalitat Valenciana


Sumari del DOGV 3410, del 12-01-1999 (1999/51)

ORDRE de 4 de gener de 1999, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general, de transport de viatgers per carretera.
------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/01/04/(1)/dof/vci/html**

### Dades del document

Número de DOGV
:   3410

Data del DOGV
:   12-01-1999

Secció del DOGV
:   I. DISPOSICIONS GENERALS

Número del document
:   1999/51


Data del document
:   04-01-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * transport públic
    * llista de preus
    * legislació
    * transport per carretera

ORDRE de 4 de gener de 1999, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general, de transport de viatgers per carretera. [1999/Q51]
  
Les tarifes corresponents als serveis públics regulars permanents d'ús general, de transport de viatgers per carretera, són objecte de revisió anual per a l'adaptació d'aquelles als costos de cada servei, i això en compliment de la política tarifària de la Comunitat Valenciana.
  
Tenint en compte la competència exclusiva que la Generalitat Valenciana té en matèria dels transports terrestres, l'itinerari dels quals passa íntegrament dins dels seus límits territorials, per mitjà de la present ordre es procedeix a la revisió de les tarifes dels serveis públics regulars permanents d'ús general, de transport públic de viatgers per carretera.
  
Per això, fent ús de les atribucions que em confereix l'article 35.e de la Llei de Govern Valencià i el Decret 65/1991, de 15 d'abril, del Consell de la Generalitat Valenciana,
  
ORDENE
  
Article 1
  
S'autoritza un augment mitjà del 0,68% de la tarifa dels serveis públics regulars permanents d'ús general, de transport de viatgers per carretera.
  
En les concessions que ja estigueren sotmeses anteriorment al procediment de revisió individualitzada i tingueren, per tant, determinada la seua estructura de costos, la Direcció General de Transports podrà autoritzar els augments resultants de l'actualització de la dita estructura de costos, fins un màxim de l'1,40%.
  
En aquelles concessions que se sotmeten per primera vegada al procediment de revisió individualitzada, la Direcció General de Transports, a la vista de la documentació aportada, podrà autoritzar els augments resultants dins dels límits aprovats, i determinar l'estructura dels costos corresponent, que servirà de base a futures revisions tarifàries.
  
Article 2
  
Per al càlcul del suplement per aire condicionat s'aplicarà en cada concessió la següent fórmula:
  
Sai= 0,1315 + 0,1683T/365
  
Sent:
  
Sai: suplement per aire condicionat per viatger-quilòmetre.
  
T: nombre mitjà de dies a l'any, en els quals la temperatura màxima mitjana supera els 20 graus centígrads en el trajecte de la concessió, d'acord amb les dades de l'Institut Nacional de Metereologia.
  
En defecte d'aplicar aquest procediment, es podrà elevar fins al 0,5256 pessetes/viatger-quilòmetre la quantitat que s'ha de percebre en concepte de suplement per aire condicionat en les expedicions realitzades amb l'equip en funcionament.
  
Les empreses que sol·liciten l'aplicació d'aquest suplement hauran d'adjuntar a la seua petició la relació de vehicles que disposen dotats d'equip d'aire condicionat.
  
Article 3
  
El mínim de percepció s'estableix en 110 pessetes, i es mantenen en la seua actual quantia aquells mínims de percepció vigents que superen la mencionada quantitat. Les empreses concessionàries podran emetre abonaments, com a mínim, de 10 viatges amb preu inferior al mínim de percepció.
  
Article 4
  
Per al 1999, les empreses concessionàries de serveis públics regulars de transport de viatgers, equipatges i encàrrecs per carretera, l'itinerari de les quals passe íntegrament pel territori de la Comunitat Valenciana, podran incrementar les seues tarifes d'acord amb el procediment següent:
  
1. A aquelles empreses que anteriorment ja s'hagueren acollit al procediment de revisió individualitzada, es procedirà a la revisió d'ofici de la seua fórmula polinòmica i fixació de l'augment resultant, tot això segons ha establit en l'article 1.
  
2. Les empreses concessionàries que desitgen procedir per primera vegada a la revisió individualitzada de les seues tarifes, o aquelles que, havent-ho fet anteriorment, vulguen una revisió de la seua fórmula polinòmica per considerar que aquesta ha patit modificacions substancials, hauran de sol·licitar la seua revisió, i adjuntar a l'escrit de sol·licitud un estudi econòmic de cada concessió per a la qual es demana l'augment, i el quadre de descomposició de costos, el format del qual serà facilitat en els Serveis Territorials de la Direcció General de Transports.
  
Article 5
  
Les empreses concessionàries que es troben compreses en el número 2 de l'article anterior disposaran d'un termini de 60 dies, comptats a partir de l'endemà de la publicació en el Diari Oficial de la Generalitat Valenciana de la present ordre, per a presentar les sol·licituds de revisió tarifària davant de la Direcció General de Transports.
  
En el mateix termini les empreses concessionàries podran sol·licitar, quan circumstàncies específiques ho aconsellen, l'aplicació de tarifes especials per als dies festius, cosa que podrà ser autoritzada per la Direcció General de Transports, si quedara justificada suficientment la mencionada aplicació.
  
Article 6
  
Les empreses que siguen titulars de diverses concessions, els serveis de les quals passen principalment per una mateixa comarca i tinguen tarifes viatgeres distintes per a cada una d'aquestes concessions, podran sol·licitar a la Direcció General de Transports la igualació de les seues tarifes, sempre que l'increment mitjà de totes aquestes no supere els límits establits en l'article 1.
  
Article 7
  
A les empreses concessionàries que disposen de vehicles proveïts d'aire condicionat i que hagen sol·licitat anteriorment l'aplicació de suplement tarifari per aquest concepte, els serà revisat d'ofici aquest, d'acord amb la fórmula establida en l'article 2.
  
Aquelles empreses concessionàries que, disposant de vehicles amb aire condicionat, no hagueren sol·licitat anteriorment l'aplicació del corresponent suplement tarifari, podran instar la dita aplicació en el termini establit en l'article 5 d'aquesta ordre.
  
Una vegada aprovats els citats suplements, en els quadres de tarifes exposades al públic s'haurà de fer constar els serveis amb vehicles dotats d'aire condicionat autoritzats per al cobrament de suplement tarifari per aquest concepte.
  
Article 8
  
Una vegada autoritzat l'augment corresponent per qualsevol dels procediments establits en l'article 4 d'aquesta ordre, les empreses concessionàries hauran de sotmetre a aprovació dels Serveis Territorials de la Direcció General de Transports els quadres de tarifes d'aplicació, que comprendran totes les pujades autoritzades, inclosos els impostos corresponents, com també els suplements per aire condicionat i cànons d'estació, si és procedent. Així mateix, les citades empreses hauran de presentar per a la seua aprovació un quadre de tarifes que continga les que resulten d'aplicar la reducció corresponent a pensionistes o majors de 65 anys.
  
En presentar els quadres de tarifes a què es fa referència, les empreses concessionàries podran sol·licitar al Servei Territorial de Transports corresponent, l'arredoniment del preu total per a tots els bitllets. El mencionat arredoniment es realitzarà per excés al múltiple de cinc pessetes més pròxim, i no suposarà, en cap cas, variació en les tarifes base autoritzades en cada concessió.
  
DISPOSICIONS FINALS
  
Primera
  
Queda derogada l'Ordre de 22 de desembre de 1997, de la Conselleria d'Obres Públiques, Urbanisme i Transports, per la qual es modifiquen les tarifes dels serveis públics regulars permanents d'ús general, de transport de viatgers per carretera.
  
Segona
  
La Direcció General de Transports dictarà les instruccions que, si és procedent, resulten necessàries per a l'execució i el desenvolupament de la present ordre, que entrarà en vigor l'endemà de la seua publicació en el Diari Oficial de la Generalitat Valenciana.
  
València, 4 de gener de 1999
  
El conseller d'obres Públiques, Urbanisme i Transports,


Còpia Permalink ELI